ગુલાલને ખબર નહોતી પડતી કે શું બોલવું. રેગિંગ જેવી એક સામાન્ય બાબતનો રેલો અહીં સુધી આવશે એનો એને અંદાજ પણ નહોતો. એને એ પણ ખબર નહોતી કે એની મજા અને મજાક કોઈની જીંદગીને બરબાદ કરી ગઈ હતી. એ ઊભી થઈ અને યુવરાજ પાસે ગઈ. એની આંખમાં આંખ પરોવીને કહ્યું, ‘તેં જે કર્યું એ બરાબર હતું કે ખોટું હતું એ મને ખબર નથી. મને એટલી ખબર છે કે મેં જે કર્યું હતું એ ખોટું હતું. હું તારી માફી માગું છું. મને તારી ગંગા સમજીને માફ કરી દે ભાઈ!’ ગુલાલ બે હાથ જોડીને યુવરાજ સામે ઊભી રહી ગઈ. હવે યુવરાજને ખબર નહોતી પડતી કે શું બોલવું? એક આકાશી મૌન હોલમાં છવાઈ ગયું. બધા કંઈ પણ બોલ્યા વગર ઘણું બધું કહીને છૂટાં પડ્યાં.